ΨΗΦΙΣΜΑ(1)

για τη συμμετοχή της κοινωνίας των πολιτών στην αναπτυξιακή διαδικασία

Η Συνέλευση 'Ισης Εκπροσώπησης ΑΚΕ-ΕΕ,

- συνελθούσα στο Στρασβούργο από τις 29 Μαρτίου έως την 1η Απριλίου 1999,

- έχοντας υπόψη τους προσανατολισμούς όσον αφορά τη διαπραγμάτευση μίας νέας συμφωνίας ΑΚΕ-ΕΕ τους οποίους αποφάσισε το Συμβούλιο της Ευρωπαϊκής 'Ενωσης στις 30 Iουνίου 1998,

- έχοντας υπόψη την εντολή διαπραγμάτευσης ΑΚΕ που εγκρίθηκε στις 30 Σεπτεμβρίου 1998,

- έχοντας υπόψη το αποτέλεσμα της διαπραγμάτευσης μίας νέας συμφωνίας εταιρικής σχέσης, όσον αφορά κυρίως τα συμπεράσματα της υπουργικής διάσκεψης ΑΚΕ-ΕΕ που πραγματοποιήθηκε στις 8 και 9 Φεβρουαρίου 1999 στο Ντακάρ,

- έχοντας υπόψη τον κανονισμό (ΕΚ) αριθ. 1658/98 του Συμβουλίου της Ευρωπαϊκής 'Ενωσης της 17ης Iουλίου 1998 σχετικά με τη συγχρηματοδότηση δράσεων στους τομείς που ενδιαφέρουν τις αναπτυσσόμενες χώρες, από κοινού με τις ευρωπαϊκές μη κυβερνητικές οργανώσεις (ΜΚΟ),

- έχοντας υπόψη τον κανονισμό (ΕΚ) αριθ. 1159/98 του Συμβουλίου της ΕΕ της 17ης Iουλίου 1998 για την αποκεντρωμένη συνεργασία,

- έχοντας υπόψη τον κανονισμό (ΕΚ) αριθ. 2836/98 του Συμβουλίου της 22ας Δεκεμβρίου 1998 σχετικά με την ενσωμάτωση των ζητημάτων του γένους στην αναπτυξιακή συνεργασία,

- έχοντας υπόψη την έκθεση για την ανακοίνωση της Επιτροπής με τίτλο Προσανατολισμοί για τη διαπραγμάτευση νέων συμφωνιών συνεργασίας με τις χώρες της Αφρικής, της Καραϊβικής και του Ειρηνικού (ΑΚΕ) (έκθεση Rocard)

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με τίτλο Στρατηγική της Ευρωπαϊκής Κοινότητας για την ανάπτυξη του ιδιωτικού τομέα στα κράτη ΑΚΕ (COM(98)667),

- έχοντας υπόψη τη γνωμοδότηση της Οικονομικής και Κοινωνικής Επιτροπής για το πράσινο βιβλίο που αφορά τις σχέσεις μεταξύ Ευρωπαϊκής 'Ενωσης και χωρών ΑΚΕ,

Α. λαμβάνοντας υπόψη τη σημασία που πρέπει να δοθεί στην ενίσχυση της συμμετοχής της κοινωνίας των πολιτών, κυρίως ενόψει την επόμενης σύμβασης του Λομέ,

Β. λαμβάνοντας υπόψη ότι η συμμετοχή της κοινωνίας των πολιτών στο διάλογο σχετικά με τους πολιτικούς προσανατολισμούς καθώς επίσης και στις δράσεις συνεργασίας αποτελεί απαραίτητο παράγοντα για τη σταθερότητα και την ευημερία κάθε χώρας καθώς και εγγύηση επιτυχίας και βιωσιμότητας των δράσεων αυτών,

Γ. διαπιστώνοντας ότι, στην κοινωνία των πολιτών, ορισμένες κατηγορίες του πληθυσμού συστήνουν μη κερδοσκοπικές ιδιωτικές οργανώσεις, ΜΚΟ, ιδρύματα, ενώσεις ή συνδικάτα που προσδιορίζονται με βάση προσανατολισμούς ή στόχους κοινωνικο-οικονομικού χαρακτήρα ή με κοινοτικό προορισμό ή κοινού συμφέροντος,

Δ. ως πρωταγωνιστών της αποκεντρωμένης συνεργασίας,

Ε. υπογραμμίζοντας ως προς το ζήτημα αυτό τον απαραίτητο ρόλο που διαδραματίζουν οι οικονομικοί και κοινωνικοί εταίροι,

ΣΤ. λαμβάνοντας υπόψη ότι η κοινωνία των πολιτών υπάρχει με την επικοινωνία και την αλληλόδραση καθώς επίσης και με την ικανότητα να δημιουργεί δίκτυα, των οποίων μία από τις βασικές προϋποθέσεις είναι η δημιουργία δημοκρατικών συνθηκών και κράτους δικαίου το οποίο συμπεριλαμβάνει, ιδίως, την ελευθερία έκφρασης και το δικαίωμα του συνεταιρίζεσθαι,

Ζ. διαπιστώνοντας ότι η επιτυχία των αναπτυξιακών στόχων προϋποθέτει κυρίως τη δημιουργία δομών οι οποίες επιτρέπουν στους διάφορους φορείς, όπως οι οργανισμοί τοπικής αυτοδιοίκησης, οι ενώσεις, οι ΜΚΟ, οι σύλλογοι μεταναστών, οι ιδιωτικοί χορηγοί, αλλά και οι επιχειρήσεις, οι εκπαιδευτικοί οργανισμοί ή οι μη κρατικές οργανώσεις ανάπτυξης, να αξιοποιούν αποτελεσματικά τη δέσμευσή τους,

Η. υπενθυμίζοντας το ρόλο της γυναίκας τόσο στην αναπτυξιακή διαδικασία όσο και στη διαμόρφωση των οργανωμένων συμφερόντων της κοινωνίας των πολιτών,

Θ. λαμβάνοντας υπόψη την ανάγκη ενίσχυσης της κοινωνίας των πολιτών στις μεγάλες πόλεις επίσης, όπου εμφανίζονται μείζονα προβλήματα ναρκωτικών και κοινωνικού αποκλεισμού,

I. λαμβάνοντας υπόψη ότι η κοινωνία των πολιτών μπορεί να αποτελέσει βασικό στοιχείο της οργάνωσης της εργασίας και του εκπαιδευτικού συστήματος καθώς και της ενίσχυσης της πολιτιστικής ταυτότητας και της κοινωνικής ισορροπίας,

ΙΑ. λαμβάνοντας υπόψη την ανάγκη μίας συντονισμένης στρατηγικής η οποία θα είναι προσαρμοσμένη στις ανάγκες των κοινωνιών και των πολιτισμών των χωρών ΑΚΕ και θα επιτρέπει σε ένα μεγαλύτερο αριθμό ατόμων να επωφελείται από τον καταμερισμό των οικονομικών, κοινωνικών και πολιτισμικών ικανοτήτων,

IB. υπενθυμίζοντας τη σημασία της προετοιμασίας και της πρόληψης απέναντι στις καταστροφές όπως υπογραμμίστηκε κατά τη διεθνή δεκαετία του ΟΗΕ,

ΙΓ. λαμβάνοντας υπόψη ότι από την πρώτη Σύμβαση του Λομέ, το 1975, ο αριθμός φυσικών καταστροφών ή καταστροφών που προκάλεσε ο ανθρώπινος παράγοντας αυξήθηκε κατά θεαματικό τρόπο, πενταπλασιάζοντας τον αριθμό ατόμων που πλήττονται από σοβαρές κρίσεις,

ΙΔ. υπενθυμίζοντας την απουσία οποιασδήποτε ειδικής αναφοράς σχετικά με την πρόληψη και την προετοιμασία για τις καταστροφές από τους στόχους και τις προτεραιότητες του Λομέ IV,

1. υπογραμμίζει ότι κάθε αναπτυξιακή διαδικασία πρέπει να βασίζεται στην πλήρη συμμετοχή της κοινωνίας των πολιτών στη λήψη αποφάσεων και στη διαχείριση της συνεργασίας,

2. συμφωνεί με την απόφαση να καταστεί η πολιτική διάσταση της εταιρικής σχέσης ΑΚΕ-ΕΕ μία προτεραιότητα των διαπραγματεύσεων σχετικά με τη νέα συμφωνία συνεργασίας, διάσταση η οποία χαρακτηρίζεται από το σεβασμό των ανθρωπίνων δικαιωμάτων και τη διαφύλαξη των δημοκρατικών αρχών, του κράτους δικαίου και της ορθής διαχείρισης των δημοσίων υποθέσεων,

3. καλεί το Συμβούλιο ΑΚΕ-ΕΕ και την Επιτροπή να ενθαρρύνουν τις οργανώσεις της κοινωνίας των πολιτών και τους κοινωνικούς και οικονομικούς φορείς με την εδραίωση των κοινωνικο-οικονομικών θεσμών, της ελευθεροτυπίας και της ανεξαρτησίας των μέσων ενημέρωσης,

4. υποδέχεται ευνοϊκά τις δραστηριότητες της Ευρωπαϊκής 'Ενωσης στον τομέα της αποκεντρωμένης συνεργασίας και υπογραμμίζει ως προς αυτό ότι η συνεργασία αυτή πρέπει να καταξιωθεί ως μία από τις αρχές της συνεργασίας στο πλαίσιο της μελλοντικής συμφωνίας ΑΚΕ-ΕΕ,

5. υπογραμμίζει ότι οι ειδικοί και ταυτόχρονα συμπληρωματικοί ρόλοι του κράτους, μίας αποκεντρωμένης δημόσιας διοίκησης, του ιδιωτικού τομέα, όλων των κοινωνικών φορέων, καθώς επίσης και της κοινωνίας των πολιτών στο σύνολό της, είναι απαραίτητοι για την αναπτυξιακή διαδικασία και τη δημιουργία ενός πολιτικά σταθερού δημοκρατικού περιβάλλοντος,

6. χαιρετίζει και υποστηρίζει την παρέμβαση της Οικονομικής και Κοινωνικής Επιτροπής όσον αφορά τη θέσπιση ενός διαλόγου μεταξύ οργανώσεων της κοινωνίας των πολιτών των χωρών ΑΚΕ και των κρατών μελών της 'Ενωσης,

7. ζητά, στη μελλοντική σύμβαση ΑΚΕ-ΕΕ, να παραχωρηθεί η κατάλληλη θέση στους οργανισμούς τοπικής αυτοδιοίκησης και στις ΜΚΟ, που είναι οι κύριοι φορείς της κοινωνίας των πολιτών για την εφαρμογή της αποκεντρωμένης συνεργασίας,

8. εκφράζει την επιθυμία να δημιουργηθεί μία ανεξάρτητη αρχή διαιτησίας της οποίας η αποστολή θα είναι να παρέχει τη δυνατότητα σε κάθε δικαιούχο αναπτυξιακού έργου της Σύμβασης του Λομέ να εισακούεται ή να ασκεί προσφυγή, όταν αντιμετωπίζει δυσκολίες ή κρίνει ότι θίγεται από την εφαρμογή των προγραμμάτων αυτών,

9. θεωρεί θέμα κεφαλαιώδους σημασίας να οργανωθούν σε εθνικό, τοπικό ή περιφερειακό επίπεδο οι οικονομικοί, κοινωνικοί και πολιτικοί παράγοντες και καλεί επομένως τις κυβερνήσεις των κρατών ΑΚΕ να δημιουργήσουν το πλαίσιο οργάνωσης που απαιτείται για την προώθηση των ιδιωτικών πρωτοβουλιών και για τη δημιουργία των πιο ποικίλων οργανώσεων ή ενώσεων,

10. εκτιμά ότι η Επιτροπή και οι κυβερνήσεις των κρατών μελών της ΕΕ και των χωρών ΑΚΕ πρέπει να καταβάλουν κάθε δυνατή προσπάθεια ώστε να διευκολύνουν τη δυνατότητα άμεσων σχέσεων μεταξύ φορέων της κοινωνίας των πολιτών του Βορρά και του Νότου,

11. διαπιστώνει ότι πρέπει να δοθεί ιδιαίτερη στήριξη για τη διασύνδεση των ενώσεων και των ΜΚΟ των χωρών ΑΚΕ και για να αναπτυχθούν άμεσες μορφές συνεργασίας Νότου-Νότου,

12. καλεί τις κυβερνήσεις ΑΚΕ, στο όνομα των δημοκρατικών αρχών και του κράτους δικαίου, να δημιουργήσουν τις απαιτούμενες προϋποθέσεις προκειμένου οι πολίτες τους να συμμετέχουν σε όλες τις πτυχές της κοινωνικής ζωής, ώστε να μπορούν να προασπίζουν τα συμφέροντά τους, να λαμβάνουν μέρος στη γενική διαδικασία λήψης αποφάσεων και στη διαχείριση των δημόσιων χρημάτων, μεριμνώντας κυρίως για την προώθηση και ενίσχυση της συμμετοχής των γυναικών, με ίσα δικαιώματα, σε όλες τις κοινωνικές διαδικασίες,

13. επιβεβαιώνει ότι όλοι οι κοινωνικοί κύκλοι, μεταξύ των οποίων και οι εκπρόσωποι της κοινωνίας των πολιτών, πρέπει να έχουν πρόσβαση σε ελεύθερα και ανεξάρτητα μέσα ενημέρωσης,

14. εκτιμά ότι, στο πλαίσιο της αστικής ανάπτυξης, πρέπει να παραχωρηθεί ιδιαίτερος ρόλος στην αστική λαϊκή οικονομία, στη στήριξη της εκπαίδευσης και στην εμπορία των προϊόντων,

15. υπενθυμίζει τη σημασία του δίκαιου εμπορίου, αληθινή μορφή συνεργασίας Βορρά-Νότου μεταξύ πολιτών, και ζητά να συμπεριληφθεί η προώθηση του εμπορίου αυτού στους στόχους της επόμενης σύμβασης του Λομέ και, επίσης, η Επιτροπή να θέσει σε εφαρμογή μία πολιτική στήριξης του δίκαιου εμπορίου με βάση τις υποδείξεις που έχει ψηφίσει το Ευρωπαϊκό Κοινοβούλιο,

16. υπογραμμίζει ότι οι χώρες ΑΚΕ θα πρέπει να δώσουν ιδιαίτερη έμφαση στην ανάπτυξη των ανθρωπίνων πόρων που αποτελούν τη βάση ενός ενισχυμένου διαλόγου μεταξύ της κυβέρνησης, των οικονομικών και κοινωνικών παραγόντων και των άλλων οργανώσεων της κοινωνίας των πολιτών και επιβεβαιώνει, κατά συνέπεια, την ανάγκη παροχής βασικής εκπαίδευσης σε όλα τα κορίτσια και σε όλα τα αγόρια, προώθησης εκστρατειών καταπολέμησης του αναλφαβητισμού των ενηλίκων και εμπλουτισμού των παιδαγωγικών προγραμμάτων, ιδίως στον τομέα της αγωγής του πολίτη,

17. επιμένει ότι όλα τα όργανα που συμμετέχουν στη διαπραγμάτευση της ανανέωσης της σύμβασης του Λομέ θα πρέπει να αναγνωρίσουν την πρόληψη και την προετοιμασία σχετικά με τις καταστροφές ως αναπόσπαστο τμήμα της βιώσιμης ανάπτυξης,

18. ζητά η νέα σύμβαση του Λομέ να συμπεριλάβει στρατηγικές πρόληψης και προετοιμασίας όσον αφορά τις καταστροφές μαζί με τους φορείς της κοινωνίας των πολιτών και τις ΜΚΟ στις περιοχές ΑΚΕ οι οποίες είναι πιο εκτεθειμένες σε μείζονες κινδύνους,

19. αναθέτει στους Συμπροέδρούς της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Ευρωπαϊκή Επιτροπή.

(1) Εγκρίθηκε από τη Συνέλευση 'Ισης Εκπροσώπησης ΑΚΕ-ΕΕ την 1η Απριλίου 1999 στο Στρασβούργο (Γαλλία).